****REPUBLIKA E KOSOVËS**

REPUBLIC OF KOSOVO / REPUBLIKA KOSOVA

**KOMUNA E SHTIMES**

MUNICIPALITY OF SHTIME/ OPSTINA STIMLJE

**Zyra e Kryetarit të Komunës**

/Kancelarija presednika opstine/mayor’s office

Zyra për Informim/ Information Office/ Kancelarija za Informisanje

**DRAFT-PLANI I VEPRIMIT PËR TRANSPARENCË KOMUNALE**

**2024-2028**

**Shtime, 2024  
  
  
Deklarata e transparencës**

Kjo deklaratë ka për qëllim ofrimin e një pikëpamje gjithëpërfshirëse që pasqyron qartazi politikat, procedurat dhe masat tona operative përkitazi me transparencën, gjithëpërfshirjen, kulturën organizative dhe llogaridhënien. Deklarata mbështetet në Ligjin për Vetëqeverisje Lokale, Strategjinë Vetëqeverisje Lokale dhe aktet tjera komunale rregullative.

Plani i Veprimit për Transparencë synon të kontribuojë në ndërtimin e një administrate komunale llogaridhënëse dhe transparente, të hapur për qytetarë dhe shoqerinë civile në të gjitha proceset vendimmarrëse. Përmes Planit, do të promovohet koncepti i demokracisë së drejtpërdrejtë lokale, në mënyrë që politikbërja të bazohet në argumente, fakte dhe të dhëna reale. Plani është dokument strategjik komunal, i hartuar në pajtim me orientimet e përcaktuara nga Strategjia për Vetëqeverisje Lokale dhe aktet juridike përcjellëse të nivelit qendror që promovojnë qeverisjen transparente.

Llogaridhënia dhe transparenca janë parime që përtej informimit, synojnë mekanizma të përfshirjes së qytetarëve në procesin e politikbërjes dhe vendimmarrjes komunale. Për këtë arsye, zotohemi që Komuna e Shtimes me gjithë sinqeritetin dhe përkushtimin do të rris gatishmërinë, për t’iu përgjigjur në mënyrë efektive të gjitha kërkesave të qytetarëve për të qenë të angazhuar aktivisht në planifikimin dhe zhvillimin e politikave, për të siguruar që efektet e zbatimit të tyre të japin rezultatet e dëshiruara dhe afektojnë direkt interesin e përgjithshëm të qytetarëve.

Me Plan të Transparencës, ne do të zbatojmë në mënyrë sistematike dhe gjithëpërfshirëse standardet, parimet, objektivat, metodat dhe mjetet efektive për rritjen e llogaridhënies, inkurajimin e qytetarëve për t’u bërë pjesë e qeverisjes, si dhe të ndikojmë tek punonjësit për të promovuar sjellje të mirë dhe të përgjegjshme.

Ne vlerësojmë se planifikimi i bazuar në informacion është metoda më e mirë e ndërtimit të qëndrueshëm të vizionit zhvillimor. Në funksion të kësaj, shërbimet cilësore komunale dhe administrimi i kërkesave të qytetarëve varet drejtpërdrejtë nga mënyra e shpërndarjes së informatave, sistemet e aplikuara të informacionit, teknikat e konsultimit dhe veprime të tjera përcjellëse të organeve të administratës.

Prandaj, jemi të përkushtuar që jo vetëm të zbatojmë masat e ndërlidhura me informim, por të bëjmë përpjekje për të siguruar praninë e vazhdueshme të qytetarëve dhe grupeve të interesit, me theks të veçantë organizatave të shoqërisë civile, duke përvijuar konceptin qytetarisë aktive dhe ndërtimit të qeverisjes së opinionit publik.

Besojmë që ky Plan Veprimit për Transparencë do të jetë një ndihmesë në rritjen e efikasitetit të shërbimeve, në krijimin e një ambienti më transparent të punës në administratë, rritjen e besimit të qytetarëve ndaj të zgjedhurve të tyre publik, gatishmërisë dhe përkushtimit më të madh, si dhe përpjekjeve për të fuqizuar e përmirësuar sistemin e menaxhimit brenda komunal.

Kryetari i Komunës,

Janar, 2024 Qemajl Aliu

***Hyrje***Transparenca dhe llogaridhënia janë elementet thelbësore të qeverisjes së mirë në nivelin lokal. Rruga drejt informimit publik efikas duhet të jetë baza e qeverisjes së mirë, ndërkaq, komunikimi efektiv me qytetarët dhe pjesëmarrja e tyre në zhvillimin dhe zbatimin e politikave të komunës është aspekti kyç që siguron vendimmarrje me bazë të gjerë. Fryma e institucioneve komunale duhet të adoptoj modelet më të avancuara të qeverisjes transparente brenda kornizës ligjore në fuqi.

Transparenca komunale është njëra nga segmentet e qeverisjes e cila monitorohet në vazhdimësi nga qeveria qendrore, por edhe nga akterë të tjerë ndërkombëtar, Komisioni Evropian, organizatat ndërkombëtare, si dhe organizatat joqeveritare. Marrë parasysh nivelin e përgjegjësive dhe shkallën e decentralizimit të pushtetit lokal në Kosovë, Kushtetuta dhe legjislacioni kanë paraparë të drejtën e autoriteteve qendrore për të ofruar mbështetje dhe mbikëqyrje në faza të caktuara të procesit të avancimit të transparencës dhe zhvillimit të politikave për përfshirjen e qytetarëve në vendimmarrje lokale.

Komunat si njësi themelore të vetëqeverisjes lokale janë të obliguara t’i krijojnë mekanizmat e përshtatshëm të informimit publik. Tani, struktura e ueb-faqeve zyrtare të komunave është unike. Përmes tyre është krijuar mundësia për qasje në të gjitha dokumentet me rëndësi publike. Përveç karakterit informues, ato mundësojnë edhe procese administrative dhe linja me ndërfaqe të tjera të cilat shërbejnë për procesin e konsultimit publik. Ndërlidhja e tyre me sistemin e intranetit në komunë, mundëson që qytetarët të parashtrojnë online të gjitha kërkesat e tyre ndaj drejtorive përkatëse në Komunë.

Fusha e transparencës komunale ka një strukturë të mirëorganizuar të rregullave juridike ligjore dhe nënligjore. Plani i veprimit për transparencë synon t’i grupoj përgjegjësitë kryesore të komunave bazuar në këtë rregullativë juridike, për të shërbyer si dokument kornizë në një periudhë afatgjatë.

**PLANI I VEPRIMIT PËR TRANSPARENCË**

Plani i Veprimit për Transparencë komunale ka për qëllim t’i ofrojë publikut qasje të lehtë në monitorimin dhe zbatimin e politikave nga organet e Komunës, duke përfshirë informim të shpejtë, të dhëna të qasshme, publikim të të gjitha akteve normative dhe dokumenteve me interes publik, si dhe rritje të mundësive të pjesëmarrjes së qytetarëve në proceset vendimmarrëse.

Udhëzimi Administrativ (MAPL) Nr.04/2023 për Administratë të Hapur në Komuna, përkatësisht neni 42, pika 1, 2 dhe 3, përcakton obligimin që Komunat të hartojnë planin katër (4) vjeçar të veprimit për transparencë. Ky plan, kërkohet të përfshijë veprime që promovojnë: Mbledhjet e Kuvendit të Komunës, komiteteve, takimet publike, takimet konsultative për projekt-akte, transparencën në planifikimin dhe shfrytëzimin e buxhetit të Komunës, qasje të shpejtë në shërbime, procedurat transparente të prokurimit, procedurat të punësimit, përditësimin e aktiviteteve ditore në faqe zyrtare, përfshirjen aktive të qytetarëve në vendimmarrjen etj.

***Plani i Veprimit për Transparencë mundëson:***

- Ndërlidhjen e planifikimit me sistemet e informacionit në mënyrë që supozimet e organeve të administratës gjatë zhvillimit të politikave të vërtetohen dhe legjitimohen;

- Përfshirjen e qytetarëve dhe shoqërisë civile në mënyrë aktive dhe të vazhdueshme;

- Rezultatet e punës së komunave të jenë të matshme, cilësore dhe në funksion të interesave të përgjithme të qytetarëve.

***Plani i Veprimit për Transparencë në mënyrë specifike do të kontribuojë që:***

- Komuna të identifikoj me kohë prioritetet për të cilat kërkohet informimi, si dhe përfshirja e qytetarëve apo grupeve të interesit;

- Të identifikoj metodat, mjetet dhe teknikat për konsultimin e qytetarëve dhe përfshirjen e tyre;

- T’i evitoj praktikat e zhvillimit të dokumenteve pa informacion të qartë dhe me kosto të papërballueshme;

- Krijimin e një mjedisi të brendshëm transparent dhe llogaridhënës, duke inkurajuar bashkëpërgjegjësi të të gjithë stafit në procesin e zhvillimit, zbatimit dhe monitorimit të politikave;

- Mbajtjen e një sistemi koherent me të gjitha palët e interesit për të siguruar pajtueshmëri me kërkesat dhe standardet ligjore;

- Ndikimin në sjelljet e punonjësve komunal në mënyrë që veprimet e ndërmarra të demonstrojnë ligjshmëri dhe integritet.

Zbatimi i Planit të Veprimit për Transparencë do të monitorohet në vazhdimësi me mekanizma përkatës dhe do të rishikohet periodikisht në përputhje me aktivitetet e Komunës. Plani do të përmbedh në mënyrë të qartë transparencën e organeve komunale, publikimin e akteve nënligjore, rregulloret komunale, dokumentet strategjike, vendimet e kryetarit, njoftimet për aktivitetet e Kuvendit Komunal, takimet publike, transparencës buxhetore, prokurimin publik, zbatimin e standardeve të konsultimit, qasjen në dokumentet publike, etj.

**Transparenca si parim i qeverisjes së mirë**

Në një sistem demokratik funksional, informimi dhe përfshirja duhet të jenë segment vital i administrimit publik. Transparenca është komponentë kryesore e qeverisjes demokratike, e cila kërkon një hallkë të gjerë të veprimeve institucionale, si në procesin e hartimit të politikave ashtu edhe në fazën e zbatimit dhe raportimit. Rëndësia e transparencës ndikon në aspekte të shumta duke përfshirë qëndrueshmërinë ekonomike, financiare, qeverisjen e mirë, si dhe në sistemin e përgjithshëm të administratës shtetërore. Parimi i publicitetit dhe transparencës supozojnë se çdo kush ka të drejtë të dijë arsyet e nxjerrjes së një vendimi të caktuar apo veprimi të administratës. Përmes këtij parimi mundësohet hapja e administratës para shoqërisë, informimi për punën e saj mund të bëhet në mënyrë të ndryshme dhe në vëllim të ndryshëm, parim që mund të kufizohet vetëm në rastet e caktuara në legjislacionin e secilit vend. Të qenurit i hapur dhe transparent janë gjithashtu instrumente të nevojshme për shtetin e së drejtës, barazinë para ligjit, dhe përgjegjshmërinë. Si rregull i përgjithshëm, sjellja e administratës publike duhet të jetë transparente dhe e hapur, megjithëse të dhënat personale nuk duhet t’i lejohen palëve të treta.

Transparenca është një nga çështjet më me peshë në procesin e demokratizimit të shteteve dhe qeverisjes së mirë. Këtë e mundësojnë mekanizmat dhe inciativat e qeverisjes së hapur, të cilat bëjnë që përfitimet e transparencës të jenë në shumë aspekte, përfshirë: Qeverisjen më të mirë dhe më efektive. Transparenca përfshin rregullat mbi të drejtat e krijimit, ruajtjes, qasjes dhe përpunimit të informacionit, të cilat mund të shfrytëzohen gjatë proceseve të vendimmarrjes, por edhe për nevoja të informimit të përgjithshëm. Për më tepër, në kuptim më të gjerë transparenca nuk është vetëm informim, por përfshinë një varg procesesh dhe veprimesh të bazuara në: Informacion, komunikim, pjesëmarrje, angazhim, ndërtim të konsensusit për zgjidhjen e problemeve, raportim dhe llogaridhënie.

**Korniza ligjore për transparencë**

Në pajtueshmëri me Kushtetutën e Kosovës janë miratuar një numër i madh i ligjeve dhe akteve nënligjore, që rregullojnë fushën e transparencës. Ligji për Vetëqeverisje Lokale është aprovuar në vitin 2008 nga Kuvendi i Republikës së Kosovës dhe bën pjesë në grupin e ligjeve me karakter vital për shtetin. Përmbajtja e këtij ligji reflekton parimet e Kartës Evropiane për Vetëqeverisje Lokale, duke paraparë mekanizma të veçantë të informimit, pjesëmarrjes dhe përfaqësimit të të drejtave të qytetarëve, e në veçanti të drejtave të komuniteteve joshumicë. Me këtë ligj është përcaktuar që Kuvendi i Komunës të miratojë rregulloren komunale që promovon transparencë të organeve legjislative, ekzekutive dhe administrative të komunës, duke e rritur pjesëmarrjen e opinionit në marrjen e vendimeve në nivel lokal dhe duke lehtësuar qasjen publike në dokumentet zyrtare të komunës. Përveç kësaj, me anë të një numri të konsiderueshëm të akteve nënligjore janë definuar edhe procedurat e zbatimit të instituteve të shumta juridike për transparencë, janë përcaktuar zyrtarët përgjegjës, format dhe teknikat për transparencë, si dhe afatet procedurale. Në përgjithësi, kuadri juridik normon obligime për organet e administratës shtetërore në fushën e transparencës, ndërsa në veçanti për organet e pushtetit, përmes akteve si në vijim:

* Ligji Nr.03/L-040 për Vetëqeverisje Lokale;
* Ligji Nr.06/L-081 për Qasje në Dokumente Publike;
* Ligji Nr.06/L-082 për Mbrojtjen e të Dhënave Personale;
* Ligji Nr.03/L-178 për Klasifikimin e Informacioneve dhe Verifikimin e Sigurisë;
* Ligji Nr.05/L-031 për Procedurën e Përgjithshme Administrative.
* Rregullore Nr.02/2012/MF për Tarifat në Qasje në Dokumente Publike;
* Rregullore (QRK) Nr.27/2018 për Shërbimin e Komunikimit Qeveritar me Publikun;
* Rregullore (MAPL) Nr.0/2021 për Proceduren e Hartimit dhe Publikimit të Akteve të Komunës.
* Udhëzim Administrativ (MAP) Nr.01/2015 për ueb-faqet e Institucioneve Publike;
* Udhëzim Administrativ (MAPL) Nr.01/2016 për Procedurën e Themelimit, Organizimin dhe Kompetencat e Komiteteve Konsultative në Komuna;
* Udhëzimi Administrativ (MAPL) Nr.04/2023 për Administratë të Hapur në Komuna
* Udhëzim Administrativ (MAPL) Nr.01/2021 për Funksionimin e Qendrave të Shërbimeve të Qytetarëve në Komunë;

Aktet komunale:

* Statuti i Komunës;
* Rregullore Komunale për Transparencë;
* Strategjia për Informim dhe Marrëdhënie me Publikun 2023-2025;
* Akte të tjera ligjore dhe nënligjore që ndërlidhen me fushën e transparencës.

**Qasja strategjike për fuqizimin e transparencës**

Në nivel qendror janë zhvilluar një numër strategjish të cilat parashohin objektiva me synim reformën e administratës shtetërore.Ndër strategjitë kryesore në fushën e qeverisjes së mirë, transparencës, llogaridhënies dhe integritetit në institucionet e administratës janë:

* Strategjia Kombëtare për Zhvillim 2016-2021;
* Strategjia për Vetëqeverisje Lokale 2016-2026;
* Strategjia për Rregullim më të mirë 2017-2021;
* Strategjia për Përmirësimin e Planifikimit dhe Koordinimit të Politikave 2017-2021;
* Strategjia për Bashkëpunim me Shoqërinë Civile 2019-2023;
* Agjenda për Reforma Evropiane;
* Programi Kombëtar për Zbatimin e Marrëveshjes së Stabilizim Asocimit (PKMSA);
* Strategjitë e tjera sektoriale.

Dokument specifik me ndikim në transparencën komunale është Strategjia për Vetëqeverisje Lokale 2016-2026. Kjo strategji ka 5 objektiva kryesore përmes së cilave përcaktohen caqet afatmesme dhe afatgjata të zhvillimit të pushtetit lokal në Kosovë. Në objektin e tretë të saj, strategjia parasheh *forcimin e partneriteteve ndërmjet pushtetit lokal, shoqërisë civile dhe bizneseve për të krijuar një qytetari aktive, gjithëpërfshirëse dhe kohezive*. Bazuar në problemet e identifikuara, në planin e veprimit të kësaj strategjie parashihen aktivitetet konkrete të masave, që përfshijnë zhvillimin e politikave efektive për të nxitur pjesëmarrjen e qytetarëve, respektivisht:

- Politikat lokale për nxitjen e aktivizimit qytetar;

- Politikat për nxitjen e punës vullnetare të studentëve dhe nxënësve;

- Politikat për funksionalizimin e qendrave rinore nëpër fshatra;

- Politikat për funksionalizimin e këshillave të fshatrave;

- Politikat për përfshirjen dhe angazhimin e pensionistëve në jetën publike;

- Politikat për angazhimin e personave me aftësi të kufizuara;

- Politikat për nxitjen e pjesëmarrjes së grave si dhe kategorive sociale të pambrojtura;

- Politikat lokale për krijimin e rrjeteve sociale, ekonomike, rinore, sportive dhe kulturore.1

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
­Qeveria e Republikës së Kosovës: “Strategjia për Vetëqeverisje Lokale”, Prishtinë, 2016, fq. 32

Strategjia parasheh po ashtu masa konkrete në krijimin e platformave që fuqizojnë transparencën, e në veçanti përmes qeverisjes elektronike. Qeveria elektronike sigurisht që lehtëson komunikimin në mes grupeve të interesit me autoritetet publike, derisa ajo forcon administratën përmes: Kursimit të kohës në ofrimin e shërbimeve, uljes së kostos operative, rritjes së efikasitetit, ruajtjes së memories institucionale dhe rritjes së llogaridhënies. Edhe strategji të tjera në nivel vendi ofrojnë qasje shumëdimensionale për ndërhyrje në politikat e transparencës. Një numër objektivash që synojnë krijimin e sistemit gjithëpërfshirëse dhe të menduar mirë në përgatitjen e politikave, janë paraparë në Strategjinë për Rregullim më të Mirë 2017-2021. Rekomandimet kyesore të dhëna nga kjo strategji theksojnë nevojën për:

- Hartimin e rregulloreve të bazuara në dëshmi, analiza dhe konsultime;

- Përmirësimin e mëtejshëm të komunikimit gjatë procesit të zhvillimit të politikave dhe gjatë fazës së zbatimit të tyre;

- Miratimin e rregulloreve dhe politikave nga qeveria, ashtu që komunikimi efektiv të sigurojë që grupet e synuara dhe palët e interesit njoftohen për të drejtat e tyre, mundësitë dhe detyrimet;

- Krijimin e një planifikimi të komunikimit përmes zhvillimit të planeve të komunikimit për prioritetet e politikave, pasi që mbetet një sfidë e vazhdueshme;

- Krijimi i platformës online për konsultimet publike (objektiv i veçantë), si dhe

- Jetësimin e rregullave standard të konsultimit publik.

Krahas kësaj,Strategjia për Përmirësimin e Planifikimit dhe Koordinimit të Politikave në Kosovë 2017-2021, shtron nevojën për:

- Ndërlidhjen e dokumenteve sektoriale strategjike me Strategjinë Kombëtare për Zhvillim;

- Ndërlidhjen e politikave me Programin Kombëtar për Zbatimin e MSA-së;

- Zbatimin e strategjive sektoriale;

- Përmirësimin e koordinimit gjatë hartimit të politikave me të gjithë akterët;

- Rregullimin e afateve kohore gjatë konsultimeve ndërministrore dhe publike, për shkak se shpesh ato janë të shkurtra dhe nuk lejojnë ofrimin e një kontributi efektiv nga shoqëria civile.

- Intervenimet në reformat e planifikuara duke përfshirë konsultimin me palët e brendshme dhe të jashtme të interesit.

Komisioni Evropian ndër vite përmes raporteve të progresit ka identifikuar mangësi në fushën e transparencës duke renditur problemet kryesore, por në disa raste edhe të arritura. Referuar në të gjeturat e raportit të KE-së për vendin në vitin 2018, dobësitë vërehen në:

- Miratimin e projektligjeve nga Kuvendi i Kosovës pa një konsultim me grupet e synuara për shkak të procedurave të përshpejtuara;

- Shkallë e dobët e kalimit të dokumenteve në diskutim publik (vetëm 21% të dokumenteve i janë nënshtruar konsultimit publik);

- Shkallë e ulët reagimit të shoqërisë civile dhe përfshirjes së publikut në vendim-marrje;

- Progres është evidentuar në hyrjen në fuqi të dy rregulloreve: Rregullores për Standardet e Konsultimit dhe Rregullores për Financimin e OJQ-ve.

Andaj, masat e tilla të ndërhyrjes janë të rëndësishme, për faktin se përmirësojnë komunikimin me qytetarë, krijojnë hapësirë për politik-bërje të qëndrueshme, zbatim efikas të tyre, si dhe plotësojnë obligimet e Kosovës në raport me kriteret e kërkuara nga Bashkimi Evropian.

**Mekanizmat ligjorë për pjesëmarrje dhe zbatim të parimit të transparencës**

Qeverisja lokale në Kosovë promovon fuqishëm parimet e transparencës, llogaridhënies dhe përfshirjes së qytetarëve në vendimmarrje. Mënyra e parë dhe më e thjeshtë në të cilën transparenca mund të ndihmojë në ofrimin e pa-anësisë është duke lejuar publikun të luajë një rol të rëndësishëm në garantimin që rregullat të zbatohen në mënyrë të drejtë dhe korrekte. Qytetarët nuk mund të jenë askund më afër me shtetin sesa përmes organeve të pushtetit lokal. Komuna është adresa më e afërt për të kërkuar që shërbimet dhe resurset të shpërndahen në mënyrë të drejtë, të barabartë dhe në pajtim me nevojat sistematike të tyre.

Numri më i madh i taksave dhe tatimeve që mblidhen nga shteti, u shpërndahen komunave për ushtrimin e kompetencave ligjore. Taksat për të cilat qytetarët paguajnë në baza periodike janë burime vetanake të komunave, të cilat shpenzohen për shërbimet e ofruara. Planifikimi i shpenzimit të tyre bëhet me anë të buxhetit komunal, që është dokument kryesor vjetor që mbledh të gjitha projektet investive me interes publik. Gjatë përgatitjes së buxhetit, komunat ligjërisht obligohen të mbajnë konsultime me qytetarë, bizneset, grupet e interesit dhe shoqërinë civile. Prandaj, qeverisja e mirë komunale do të zinte vend vetëm nëse planifikimi i mjeteve buxhetore, politikave të tjera, shpenzimet e tyre dhe mënyra e shpërndarjes së investimeve publike do të mbështetej në opinionin e qytetarëve, përmes formave të shumta të përfshirjes direkte të tyre.

Në mënyrë që transparenca të jetë pjesë përbërëse e politik-bërjes në nivel lokal, Ligji për Vetëqeverisje Lokale ka përcaktuar një numër të shumtë të instrumenteve juridike për pjesëmarrje të qytetarëve në jetën publike ku bëjnë pjesë:

- Takimet publike gjithëpërfshirëse me qytetarë;

- Konsultimet për projekte dhe dokumente të politikave;

- Informimi dhe konsultimi përmes e-qeverisjes;

- Bashkëpunimi me shoqërinë civile;

- E drejta për qasje në dokumentet publike;

- Komitetet konsultative;

- Iniciativat qytetare, peticionet dhe referendumet lokale.

Të gjitha këto forma kanë bazën e tyre juridike, procedurale, mjetet dhe format e zbatimit të tyre. Efekti i tyre në përmirësimin e qeverisjes lokale vërehet përmes rritjes së transparencës, krijimit të qytetarisë aktive dhe forcimit të dialogut social. Edhe pse të shumta, aplikimi i tyre ndryshon nga njëra komunë në tjetrën, për çka tregojnë statistikat e shumta të dala nga raportet e monitorimit të institucioneve të ndryshme publike dhe jopublike. Gjithashtu, jo të gjitha janë të zbatueshme për shkaqe juridike, por edhe praktike.

**Objektivat e Planit të Veprimit për Transparencë**

Objektivi kryesor i Planit të Veprimit për Transparencë Komunale është “të siguroj qeverisje të hapur për qytetarë, gjithëpërfshirje në procesin e planifikimit dhe zhvillimit të politikave, si dhe qeverisje transparente e llogaridhënëse”.

Objektivat specifike janë:

- Sigurimi i një kornize të qartë të planifikimit të organizuar, ku përcaktohen rolet e të gjithë pjesëmarrësve përgjegjës për transparencë komunale;

- Fuqizimi i mekanizmave lokal të demokracisë direkte, për të krijuar një publik të interesuar për çështje publike;

- Avancimi i mekanizmave të informimit në mënyrë që qytetarët të dëgjohen dhe të inkurajohen për të qenë aktiv në proceset vendim-marrëse;

- Krijimi i një sistemi efektiv qeverisës, në të cilin parim kryesor i draftimit të politikave është baza e informacionit;

- Ndërtimi i partneritetit të mirëfilltë me shoqërinë civile, në të gjitha fazat e menaxhimit të organeve komunale.

***Fazat e zhvillimit të Planit të Veprimit për Transparencë Komunale***

Zhvillimi i Planit të Veprimit për Transparencë përbëhet prej disa fazave si në vijim:  
  
1) **Faza paraprake** **-** Kryetari i komunës themelon grupin punues. Përbërja e grupit punues duhet të jetë shumësektorial dhe të udhëhiqet nga Zyra për Komunikim me Publikun në bashkëpunim me Zyrën Ligjore të komunës. Procedurat e hartimit zhvillohen në pajtim me rregullat në fuqi për procedurat e hartimit të akteve komunale.

2) **Faza e vlerësimit të prioriteteve –** Gjatë kësaj faze, kryesuesi së bashku me grupin punues analizojnë dokumentacionet e mbledhura (legjislacionin dhe aktet nënligjore të zbatueshme në punën e administratës së komunës, dokumentet strategjike të komunës mbi bazën e të cilave priten të zhvillohen aktet juridike të komunës, planet komunale, dokumentet e tjera të politikave për të cilat duhet të zhvillohen konsultime publike dhe të sigurohet prania e qytetarëve. Mbi bazën e analizës së gjendjes aktuale dhe planeve afatshkurtëra, afatmesme, dhe afatgjate, duhet të përcaktohen prioritetet dhe të bëhet renditja e veprimeve për secilin aktivitet.

3) **Faza e përcaktimit të aktiviteteve dhe propozimit të masave –** Kjo fazë përfshin kategorizimin e prioriteteve sipas periudhave të zhvillimit, renditjen e aktiviteteve, metodave dhe mjeteve të veprimit, afatet kohore, organet/zyrtarët përgjegjës, koston financiare.

4)  **Faza e monitorimit dhe raportimit të planit të veprimit për transparencë –** Përfshin monitorimin, regjistrimin dhe raportimin e rregullt të aktiviteteve që zhvillohen sipas Planit të Veprimit për Transparencë. Raportimi mundëson që informacionet e mbledhura të përdoren në marrjen e vendimeve që përmirësojnë zbatimin e objektivave të Planit të Transparencës. Kryesuesi i grupit punues merr pjesë në grupin punues për hartimin e planit vjetor të punës së komunës.  
 **Metodologjia e vlerësimit dhe përcaktimit të aktiviteteve të transparencës**

Vlerësimi i aktiviteteve të transparencës do të thotë renditja e veprimeve në Plan sipas prioriteteve, duke mundësuar që komuna të jetë e hapur dhe bashkëpunuese me qytetarë në të tri fazat kyçe të menaxhimit:

a) Planifikim;

b) Zbatim;

c) Raportim.

Prioritetet përcaktohen duke marrë për bazë rëndësinë e proceseve, përkatësisht: Natyrës së veprimtarisë që do të ndërmerret nga organi përkatës i komunës, llojeve të dokumenteve të politikave për të cilat kërkohet përfshirja e qytetarëve, fushëveprimit të akteve juridike të planifikuara për hartim, ndikimit të tyre ekonomik dhe social, peshës financiare të politikës së propozuar, periudhës kohore të veprimit, shtrirjes gjeografike etj.

Pas përcaktimit të aktiviteteve grupi punues cakton prioritetet dhe metodat e veprimit të cilat duhet të jenë pjesë përbërëse e planit të veprimit, të cilat janë të ndryshme varësisht se për cilën fazë të menaxhimit bëhet fjalë.

**Monitorimi i zbatimit të Planit të Transparencës**

Zbatimi i Planit të Veprimit për Transparencë do të monitorohet në vazhdimësi me mekanizma përkatës, do të rishikohet periodikisht dhe do të azhurnohet në përputhje me zhvillimet relevante normative, institucionale, procedurale dhe të personelit brenda mjedisit të jashtëm dhe të brendshëm të Komunës.

Monitorimi i vazhdueshëm i zbatimit është i rëndësishëm për t’u siguruar se masat e parapara janë efektive dhe ndikojnë në cilësinë e politik-bërjes, si parakusht i ligjshmërisë së procesit vendim-marrës.

Gjithashtu monitorimi duhet të përcaktojë nëse masat e përdorura kanë prodhuar efektet e planifikuara, kanë sjellë vendim-marrje cilësore, efikase dhe efektive, me kosto reale dhe të përballueshme.

Raportimi i rregullt siguron se zbatimi i Planit bëhet në përputhje me orarin dhe se rezultatet e planifikuara janë arritur.

Me qëllim të sigurimit të zbatimit të Planit të Veprimit për Transparencë, krijohet mekanizmi për monitorimin dhe raportimin për këtij plani, si në vijim:

**Grupi punues –** Emërohet me vendim të kryetarit të komunës dhe është përgjegjës për:

- Hartimin e Planit të Veprimit për Transparencë Komunale;

- Grupi është njëherësh sigurues i zbatimit të planit dhe garanton që në baza periodike Plani Vjetor i Punës së Komunës të ndërlidhet me aktivitetet dhe masat e përcaktuara në Planin Vjetor të Veprimit për Transparencë;

- Kryesuesi i grupit Punues merr pjesë në grupin punues për hartimin e Planit Vjetor të Punës së Komunës.

- Propozon masa të nevojshme për zbatimin e plotë të masave të propozuara në Planin e Veprimit për Transparencë;

- Monitoron zbatimin e masave për përmirësimin e transparencës;

- Raporton tek kryetari për zbatimin e Planit të Veprimit për Transparencë.

**Plani i Veprimit për Transparencë Komunale 2024-2028**

|  |  |  |  |  |  |  |  |
| --- | --- | --- | --- | --- | --- | --- | --- |
| **Objektivat** | **Aktivitetet** | **Treguesit e matjes** | **Afati kohor** | **Njësia/personi përgjegjës** | **Mënyra e njoftimit/zbatimit** | **Dokumentet referuese** | **Kolonë raportimi** |
| **Transparenca e Kuvendit të Komunës së Shtimes** | | | | | | | |
| **Informimi i rregullt i qytetarëve dhe grupeve të interesit për aktivitetet e Kuvendit të komunës dhe komiteteve** | Publikimi i njoftimeve, sigurimi i materialeve të nevojshme, hapësirës për pjesëmarrjen publike dhe përfaqësuesit e mediave të shkruara/elektronike në takimet e Kuvendit të Komunës dhe komiteteve | 1) Numri i njoftimeve të shpallura në gjuhët zyrtare për mbledhje të kuvendit në ueb faqe zyrtare të komunës;   2) Numri i njoftimeve të shpallura në gjuhët zyrtare për mbledhje të komiteteve në ueb faqe zyrtare të komunës | 1) Njoftimi shtatë (7) ditë pune para mbledhjeve të rregullta kuvendit;  2) Njoftimi 3 ditë pune para mbledhjes së jashtëzakonshme;  3) Thirrja brenda ditës për mbledhje urgjente | Kryesuesi i Kuvendit të Komunës | Përmes ueb-faqes zyrtare; Shpalljeve publike; Formave të tjera të informimit. | -Ligji Nr.03/L-040 për Vetëqeverisje Lokale;  -Udhëzimi Administrativ (MAPL) Nr.4/2023 për Administratë të Hapur në Komuna;  -Statuti i Komunës;  Rregullorja komunale për transparencë |  |
| Transmetimi në kohë reale i mbledhjeve të kuvendit të komunës | Numri i mbledhjeve të kuvendit të transmetuara drejtpërdrejt | Në vazhdimësi | Sekretaria e Kuvendit;  Zyrtari i IT-së;  Zyra e Informimit. | Përmes ueb-faqes zyrtare;  Rrjeteve sociale;  Youtube;  Mediave lokale. | -Ligji Nr.03/L-040 për Vetëqeverisje Lokale;  -Udhëzimi Administrativ (MAPL) Nr.4/2023 për Administratë të Hapur në Komuna;  -Statuti i Komunës |  |
| Publikimi i akteve të kuvendit të komunës | 1) Numri i akteve të aprovuara;  2) Numri i akteve të publikuara në gjuhët zyrtare | Pas afatit 15 ditor të shqyrtimit të ligjshmërisë nga ministria përgjegjëse për qeverisje lokale | Kryesuesi i Kuvendit;  Zyra për Informim; | Ueb-faqja e komunës;  Gazeta Zyrtare e Kosovës | Ligji Nr.03/L-040 për Vetëqeverisje Lokale;  Rregullore (MAPL) Nr.01/2017 për procedurën e hartimit dhe publikimin e akteve të komunës |  |
| Publikimi i Planit të punës së kuvendit të komunës | Plani i publikuar në gjuhët zyrtare në ueb-faqen zyrtare të komunës | Fillimi i muajit Janar | Zyra për Informim | Ueb-faqja e komunës; | -Udhëzimi Administrativ (MAPL) Nr.4/2023 për Administratë të Hapur në Komuna; |  |
| Ofrimi i qasjes së drejtpërdrejtë në informata dhe dokumente publike | Informatat dhe dokumentet zyrtare të publikuara në ueb-faqen e komunës | Në vazhdimësi | Zyra për Informim;  Njësitë organizative;  Sekretaria e Kuvendit | Ueb-faqja e komunës; | -Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i raporteve të punës së kuvendit të komunës | Raporti vjetor i publikuar në gjuhët zyrtare | Deri më 31 janar për vitin paraprak | Zyra për Informim;  Sekretaria e Kuvendit | Ueb-faqja e komunës;   Platforma të tjera sociale. | -Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i profileve të anëtarëve të kuvendeve të komunave | Biografitë e anëtarëve të kuvendit dhe të dhënat kontaktuese të publikuara. | Me rastin e marrjes së mandatit; | Zyra për Informim;  Sekretaria e Kuvendit | Ueb-faqja e komunës; | Udhëzim Administrativ (MAP) Nr.01/2015 për ueb-faqet e institucioneve publike |  |
| Publikimi i të dhënave për përbërjen e komiteteve të kuvendit dhe funksioneve të tyre | 1) Të dhënat e përfaqësuesve në komitete të publikuara;  2) Vendimet për themelimin e komiteteve të publikuara;  3) Përgjegjësitë e komiteteve të përshkruara në ueb-faqe | Sipas kohës së themelimit dhe funksionalizimit; | Zyra për Informim;  Sekretaria e Kuvendit | Ueb-faqja e komunës | Udhëzimi Administrativ (MAPL) Nr.4/2023 për Administratë të Hapur në Komuna;  Udhëzim Administrativ (MAP) Nr.01/2015 për ueb-faqet e institucioneve publike |  |
| **Transparenca e Kryetarit të Komunës/Përfshirja e qytetarëve/Qasja në dokumentet publike/Informimi publik** | | | | | | | |
| **Përfshirja e qytetarëve në politik-bërje** | Publikimi i akteve të kryetarit të komunës | Lista e akteve të aprovuara e publikuar | Në vazhdimësi | Zyra për Informim;  Zyra e kryetarit; | Ueb-faqja e komunes | -Udhëzimi Administrativ (MAPL) Nr.4/2023 për Administratë të Hapur në Komuna; |  |
| Përfshirja e hershme e publikut në procesin e planifikimit | Draft-Plani i ekzekutivit për vitin e ardhshëm kalendarik i publikuar për konsultim me qytetarë | Deri në fund të muajit dhjetor | Zyra për Informim;   Zyra e Kryetarit; | Ueb-faqja e komunës Platforma Qeveritare për Konsultime Publike forma të tjera të vlerësuara nga komuna | -Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i listës së pronave të planifikuara për dhënie në shfrytëzim për vitin e ardhshëm, pas miratimit në Kuvend të Komunës | Lista e pronave e planifikuar për dhënie në shfrytëzim, e publikuar | Deri më 31 dhjetor të vitit paraprak | Zyra për informim;  Zyra e Kryetarit;  Sekretaria e kuvendit; | Ueb-faqja e komunës;  Gazeta Zyrtare e Kosovës | Ligji Nr.06/L-092 për dhënien në shfrytëzim dhe këmbimin e pronës së paluajtshme të komunës  Rregullore (MAPL) Nr.01/2017 për procedurën e hartimit dhe publikimin e akteve të komunës  Udhëzimi Administrativ (MAPL) Nr.4/2023 për Administratë të Hapur në Komuna; |  |
| Mbajtja e së paku dy takimeve publike me qytetarë brenda vitit | 2 takime të mbajtura gjatë vitit | Takimi i parë në gjashtëmujorin e pare të vitit;  Takimi i dytë në gjashtëmujorin e dytë të vitit | Zyra për Informim;  Zyra e Kryetarit; | Njoftimi përmes ueb-faqes së komunës;  Shfrytëzimi i platformave online të komunikimit;  Takime të drejtpërdrejta; | Ligji Nr.03/L-040 për Vetëqeverisje Lokale;  Udhëzimi Administrativ (MAPL) Nr.4/2023 për Administratë të Hapur në Komuna; |  |
| Numri i takimeve konsultative tjera në kuadër të lagjeve, vendbanimeve dhe lokacioneve tjera. | Numri i takimeve për të cilat është plotësuar kushti i njoftimit 14 ditë dhe gjuhët zyrtare;  Numri i takimeve për të cilat kërkesat dhe rekomandimet e dhëna nga publiku janë evidentuar dhe publikuar në ueb faqen zyrtare të komunës, brenda 15 ditëve pas përfundimit të takimit. | Njoftimi i shpallur 14 ditë para takimit në gjuhët zyrtare | Zyra për Informim;  Zyra e Kryetarit; | Njoftimi përmes ueb-faqes së komunës;  Shfrytëzimi i platformave online të komunikimit;  Takime të drejtpërdrejta; | Ligji Nr.03/L-040 për Vetëqeverisje Lokale;  Udhëzimi Administrativ (MAPL) Nr.4/2023 për Administratë të Hapur në Komuna; |  |
| Shqyrtimi i kërkesave/iniciativave dhe peticioneve të qytetarëve | 1) Numri i kërkesave, iniciativave qytetare dhe peticioneve të parashtruara tek Kryetari;  2) Numri i iniciativave,kërkesave, iniciativave qytetare dhe peticioneve të shqyrtuara brenda 60 ditësh;  3) Numri i njoftimeve të publikut brenda 15 ditësh për kërkesat, iniciativat qytetare dhe peticionet e parashtruara | Në vazhdimësi | Kryetari i Komunës;   Kuvendi i Komunës |  | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Themelimi i komiteteve konsultative | Numri i kërkesave të parashtruara për themelim të komiteteve;  Numri i komiteteve konsultative të themeluara; | Pas parashtrimit të kërkesës/ ose me rastin e përfundimit të mandatit të komitetit | Kuvendi i Komunës |  | U.A. 01/2016 për procedurën e themelimit, organizimin dhe kompetencat e komiteteve konsultative në komuna |  |
| **Inkurajimi i qytetarëve për pjesëmarrje në diskutimet buxhetore** | Mbajtja e takimeve me qytetarë për Kornizën Afatmesme Buxhetore | Numri i takimeve me qytetarët për KAB | Para datës 30 korrik | Kryetari i Komunës  Drejtoritë | Njoftimi përmes ueb-faqes së komunës, apo shpalljeve të tjera;  Takime të drejtpërdrejta; Konsultimet me shkrim;  Konsultimet elektronike; Platforma qeveritare për konsultime publike;  Format tjera të përcaktuara në nenin 10 të U.A për standardet minimale të konsultimit publik. | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i KAB-it | KAB i publikuar në ueb-faqen e komunës | Pas miratimin në Kuvendin Komunal | Zyra për informim;  Zyra e Kryetarit | Ueb-faqja e komunës |  |  |
| Mbajtja e konsultimeve me qytetarë për projektbuxhetin e komunës | Konsultimet publike për projektbuxhet, të mbajtura | Para datës 1 shtator | Kryetari i Komunës/Drejtoritë | Njoftimi përmes ueb-faqes së komunës, apo shpalljeve të tjera;  Takime të drejtpërdrejta;  Konsultimet me shkrim;  Konsultimet elektronike; Publikimi në Platformën qeveritare për konsultime publike;  Format tjera të përcaktuara në nenin 10 të U.A. për standardet minimale të konsultimit publik | -Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i buxhetit vjetor | Plani buxhetor i publikuar në ueb-faqen e komunës | Pas miratimit në kuvendin e komunës | Zyra për Informim;  Zyra e Kryetarit; | Ueb-faqja e komunës | -Udhëzimi Administrativ (MAPL) Nr.4/2023 për Administratë të Hapur në Komuna; |  |
| **Rritja e transparencës dhe llogaridhënies së kryetarit/ekzekutivit** | Diskutimi i raportit të kryetarit në kuvendin e komunës | Raportet e paraqitura për diskutim në kuvendin e komunës | Njëherë në gjashtë muaj apo kurdoherë që kërkohet nga kuvendi i komunës | Kryetari i Komunës;  Ekzekutivi; | Inkorporomi në rend dite;  Diskutimi në kuvend | Ligji Nr.03/L-040 për Vetëqeverisje Lokale; |  |
| Dorëzimi i raporteve tremujore financiare në kuvendin e komunës dhe publikimi në ueb-faqen zyrtare | 1) Raportet e paraqitura për diskutim në kuvendin e komunës;  2) Raportet e publikuara në ueb-faqe | 1) Tremujori 4 para datës 31 Janar;  2) Tremujori 1 para datës 30 Prill;  3) Tremujori 2 para datës 31 Korrik;  4) Tremujori 3 para datës 31 Tetor | Kryetari i Komunës;  Ekzekutivi | Inkorporomi në rend dite;  Diskutimi në kuvend;  Publikimi në ueb-faqe | Ligji Nr.03/L-048 për Menaxhimin e Financave Publike dhe Përgjegjësitë  Ligji Nr.03/L-040 për Vetëqeverisje Lokale;  Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i raportit përfundimtar financiar | Raporti i publikuar | Jo më vonë se me 31 Mars të çdo viti kalendarik | Kryetari i Komunës;  Ekzekutivi | Ueb-faqja zyrtare e komunës | Ligji Nr.03/L-048 për Menaxhimin e Financave Publike dhe Përgjegjësitë;  Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i listës së subjekteve përfituese nga kategoria e subvencioneve | Lista e përfituesve të subvencioneve, e publikuar; | Pas miratimit të listës nga ana komisionit vlerësues | Zyra e Informimit   Drejtoria përkatëse | Ueb-faqja zyrtare e komunës; platformat e tjera sociale | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Diskutimi i raportit të Zyrës Kombëtare të Auditimit në Kuvendin e Komunës | Raporti i inkorporuar në rend të ditës dhe i diskutuar në KK | Pas publikimit nga ZKA | Kryesuesi i Kuvendit   Kryetari i Komunës | Inkorporomi në rend dite;  Diskutimi në kuvend;  Publikimi në ueb-faqe | Udhëzimi Administrativ (MAPL) Nr.4/2023 për Administratë të Hapur në Komuna; |  |
| **Sigurimi i transparencës në procedurat e prokurimit publik** | Publikimi i planit të prokurimit për vitin fiskal | Plani i prokurimit i publikuar në ueb-faqe | Pas miratimit dhe shpalljes së ligjit vjetor për ndarjet buxhetore | Zyra e Informimit   Drejtoria për Prokurim | Ueb-faqja e komunës;  E-prokurimi | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Publikimi i Raportit vjetor të zbatimit të planit për prokurim publik | Raporti i prokurimit i publikuar | Jo më vonë se 31 janar, për vitin paraprak | Drejtoria e Prokurimit në bashkëpunim me Zyrën e Informimit | Ueb-faqja e komunës | Ligji i Prokurimit Publik;  Udhëzimit Administrativ (MAP), Nr. 01/2015 për ueb-faqet e Institucioneve Publike  Udhëzuesit Operativ për Prokurim Publik;  Udhëzimi Administrativ  (MAPL) Nr.4/2023 për Administratë të Hapur në Komuna; |  |
| Publikimi i gjitha aktiviteteve të prokurimit në ueb-faqen e komunës | Numri i aktiviteteve të prokurimit të publikuara në | Në vazhdimësi | Drejtoria e Prokurimit bashkëpunim me Zyrën e informimit | Ueb-faqja e komunës; E-prokurimi | Ligji i Prokurimit Publik;  Udhëzimit Administrativ (MAP), Nr. 01/2015 për ueb-faqet e Institucioneve Publike  Udhëzuesit Operativ për Prokurim Publik;  -Udhëzimi Administrativ (MAPL) Nr.4/2023 për Administratë të Hapur në Komuna; |  |
| **Ngritja e cilësisë së dokumenteve të politikave dhe akteve të komunës përmes zbatimit të standardeve minimale të konsultimit publik në nivel lokal** | Krijimi i strukturave përgjegjëse komunale për koordinimin dhe zbatimin e standardeve minimale të konsultimit publik | Zyrtari përgjegjës për konsultim publik, i caktuar me vendim të kryetarit |  | Kryetari i Komunës |  | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Përgatitja e planit të veçantë për të gjitha propozimet e akteve nënligjore dhe politikave lokale, të cilat i nënshtrohen procesit të konsultimit publik gjatë vitit | Plani i veçantë i hartuar | Muaji dhjetor për vitin vijues | Zyrtari përgjegjës për konsultim publik;  Njësitë organizative të komunës | Inkorporomi i aktiviteteve të planit vjetor të punës së komunës në planin e veçantë për konsultime | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Informimi me kohë për dokumentet, projektaktet, mënyrat dhe format e konsultimit, vendin dhe afatet e konsultimit publik | 1. Numri i akteve/dokumenteve për të cilat kërkohet konsultimi publik; 2) Numri i njoftimeve të shpallura për konsultime publike; 3) Bashkëngjitja projektpropozimit, dokumentin konsultues që përmban afatet e konsultimit, memorandumet shpjeguese dhe adresën për pranimin e komenteve | Së paku tetë (8) ditë dhe maksimum katërmbëdhjetë (14) | Zyrtari përgjegjës për konsultim në koordinim me zyrtarin përgjegjës për hartim të projektpropozimit | Ueb-faqja e komunës;  Rrjete sociale;  Media lokale etj. | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Pjesëmarrja e publikut në grupet punuese | Numri i grupeve punuese të themeluara;  Numri i grupeve punuese që përfshijnë qytetarët/shoqëritë civile | Me rastin e themelimit të grupeve punuese | Kryetari i Komunës;  Organi propozues | Njoftimi përmes ueb-faqes/thirrjeve publike/Përfshirjes në aktet themeluese | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Hapja e menusë/rubrikës të veçantë me të dhënat e procesit të konsultimit publik | Menuja/Rubrika e krijuar në ueb-faqe;  Vegëza/ikona e integruar në ueb-faqe për Platformën e Qeverisë për konsultime publike. |  | Zyra e Informimit | Në koordinim me MAPL-në dhe Zyrën për Qeverisje të Mirë | Udhëzimi Administrativ (MAPL) Nr.4/2023 për Administratë të Hapur në Komuna; |  |
| Mbledhja/shqyrtimi i komenteve/propozimeve gjatë procesit të konsultimit publik dhe përgatitja raportit për rezultatet e konsultimit publik | 1. Numri i komenteve të parashtruara;  2) Raporti për rezultatet e konsultimit publik i hartuar dhe publikuar. | Së paku pesëmbëdhjetë (15) ditë dhe jo më shumë se tridhjetë (30) ditë kalendarik për projekt propozimin që nga dita e përfundimit të afatit për paraqitjen e propozimeve dhe vërejtjeve me shkrim | Zyrtari përgjegjës për hartim të projektpropozimit në bashkëpunim me grupin punues dhe zyrtarin përgjegjës për konsultime publike | Publikimi në ueb-faqe i formularit standard për konsultimet publike;  Komentet e pranuara përmes zyrtarit përgjegjës;  Publikimi i dokumentacionit për konsultim në ueb-faqen e komunës dhe platformën qeveritare të konsultimeve publike. | Udhëzimi Administrativ (MAPL) Nr.4/2023 për Administratë të Hapur në Komuna; |  |
| **Garantimi i plotë i të drejtave për qasje në dokumentet publike** | Shqyrtimi i rregullt i kërkesave për qasje në dokumente publike | 1) Numri i kërkesave të parashtruara nga palët;  2) Numri i kërkesave të shqyrtuara për të cilat palët kanë marrë përgjigje | (7) ditë nga dita e pranimit të kërkesës nga kërkuesi | Zyra për informim/Zyrtari përgjegjë për qasje në dokumentet zyrtare;  Qendra për Shërbim të Qytetarëve  Njësia përgjegjëse për ofrimin e qasjes | Pranimi përmes zyrtarit përgjegjës për konsultime publike.  Shqyrtimi nga organi kompetent; | Ligji Nr.06/L-081 për Qasje në Dokumente Publike |  |
| Mbajtja e evidencës zyrtare, në formë të regjistrit ose ngjashëm, përkitazi me kërkesat, veprimet, procedurat dhe vendimet, lidhur me realizimin e të drejtave të personave fizik dhe juridik, në qasje në dokumente dhe informata zyrtare. | Regjistri me të dhënat zyrtare, i përditësuar dhe publikuar; | Përditësohet çdo tre (3) muaj | Zyra për informim/Zyrtari përgjegjës për qasje në dokumentet zyrtare/ | Ueb-faqja e komunës | Ligji Nr.06/L-081 për Qasje në Dokumente Publike |  |
| Hartimi dhe publikimi i raportit për qasje në dokumentet publike | 1) Raporti vjetor i hartuar dhe dorëzuar në Agjencinë për informim dhe privatësi;  2) Raporti i publikuar në ueb-faqe | Jo më vonë se 31 janar | Zyrtari përgjegjës për qasje në dokumentet zyrtare | Ueb-faqja e komunës | Ligji Nr.06/L-081 për Qasje në Dokumente Publike |  |
| **Përmbushja e kritereve të ueb-faqes zyrtare, lehtësimi i shërbimeve dhe informimi i rregullt për qytetarë** | Publikimi i shërbimeve të ofruara | 1) Numri i shërbimeve që ofron institucioni për publikun;  2) Numri i procedurave dhe kushteve të përfitimit të tyre dhe afati i detyrueshëm për të marrë përgjigje për shërbimin e kërkuar të publikuara në gjuhët zyrtare;  3) Lista e hollësishme e shërbimeve që ofron institucioni për publikun, si:licenca, leje,autorizime,certifikata, vërtetime apo shërbime publike të tjera, ku do të përfshihen, e publikuar në gjuhët zyrtare | Në vazhdimësi | Drejtoria e Administratës  Zyra për informim | Ueb-faqja e komunës;  Qendra për Shërbim të qytetarëve | Udhëzim Administrativ (MAP) Nr.01/2015 për ueb-faqet e institucioneve publike;  Udhëzimi Administrativ (MAPL) Nr.4/2023 për Administratë të Hapur në Komuna; |  |
| Ofrimi i shërbimeve elektronike nga Qendra | Informimi dhe ofrimi i shërbimeve të hapura on-line nga Qendra.   Ofrimi i shërbimeve për qytetarët përmes E-kioskës. | Në vazhdimësi | Drejtori i Administratës/Qendra për Shërbim të Qytetarëve | Qendra për shërbim të qytetarëve | Udhëzimi Administrativ (MAPL) Nr.4/2023 për Administratë të Hapur në Komuna;   Udhëzim Administrativ (MAPL) Nr.01/2021 për Funksionimin e Qendrave të Shërbimeve të Qytetarëve në Komunë |  |